Veintetid

Veintetid er et musikkalbum med Tove Karoline Knutsen, utgitt i 1984. Tove Karoline Knutsen skrev alle melodiene selv, mens tekstene er av Arvid Hanssen. Norsk pop- og rockleksikon beskriver samarbeidet mellom Tove Karoline Knutsen og Arvid Hanssen: 'Det sentrale i Knutsens viseproduksjon er samarbeidet med den nordnorske forfatteren Arvid Hanssen. Sammen laget de et stort antall viser som er fordelt på hennes tre første album.'Norsk pop & rockleksikon: populærmusikk i hundre år, Vega Forlag 2005, s. 296. I tillegg til tekstene på Veintetid bidro Arvid Hanssen med en introduksjon til albumet, datert mars 1984, som er sitert på LP-cover:

'Forventning, lengsel, håp er hovedtemaet i den visesamlinga som Tove Karoline Knutsen her presenterer. Titlene på de enkelte visene forteller oss en del; det er nok å nevne Gåsonga, Dagrainn og Skjømming. Mer eller mindre rører alle disse ved vårt forhold til det som ligger foran, til det som skal komme. På denne tida av året er det nærliggende å tenke på våren og sommeren. Men det kan like gjerne være en venn som du snart skal møte - eller håper å møte. Ventetida kan være ei god tid, den kan være den beste tida i vårt liv.'

Musikalsk sett er Veintetid et jazzinspirert visealbum, og produsenten Lars Klevstrand brukte en rekke musikere fra Oslos jazzmiljø. Veintetid er tatt med i boka Norske jazzplater 1960-1995 - en diskografi.Norske jazzplater 1960-1995 - en diskografi, Oslo Biblioteksentralen 1997, s. 79.

LP-coveret viser et portrett av Tove Karoline Knutsen med katt. Ifølge en anmeldelse av Veintetid skrevet av Tore Skoglund var katten 'Skogskatta Bue, Tove Karoline Knutsens høyst selvstendige kjæledyr'. Katten hadde, ifølge Tove selv, 'vært til stor og vedvarende inspirasjon. Til gjengjeld har den fått lov til å være med på platecoveret.'Tore Skoglund, Ny vise-LP fra Tove Knutsen og Arvid Hanssen, Nordlys, 30. mai 1984.

 Sporliste 
 «Sang te' solbåra»
 «Veintetid»
 «Nåde»
 «Sommaren e' det som aldri dør»
 «Han Hans og laksen»
 «Skjømming»
 «Dagrainn»
 «Den minste stjerna»
 «Gåsonga»
 «Kjærringglea»
 «Ei visa om han Per og et ainna meinneske»
 «Han Elling Ongkar»
 «Ei lita kveillsvisa»
 «I marka»
 «Strainnstille»
 «Sang te' solbåra»

Medvirkende
 Dag Arnesen; piano
 Iver Kleive; orgel, piano
 Bjørn Kjellemyr; bass
 Svein Christiansen; trommer
 Audun Kleive; trommer
 Lars Klevstrand; gitar
 Knut Riisnæs; tenor/sopransax
 Erik Balke; altsax
 Fred Nøddelund; trompet, flygelhorn
 Sture Rogne; trekkspill
 Sigmund Groven; munnspill
 Steinar Ofsdal; fløyte
 Petter Brambani; fløyte
 Rob Waring; marimba
 Morten Hannisdahl; cello
 Jens Wendelboe; trombone
 Stein Erik Tafjord; tuba
 Grex Vocalis
 Strykere fra Kringkastingsorkestret

Anmeldelser og priser
Tore Skoglund skrev en anmeldelse av Veintetid for avisen Nordlys (30. mai 1984): 'Toves friskhet er elegant tøylet slik at melodiene bygger under og framhever ordene til Arvid. Sjelden har jeg hørt tekst og melodi gli så inn i hverandre til en helhet som på denne LP-en... Plata bærer også preg av at Tove har tatt med seg solide musikere i studio. Det er ikke noe B-lag hun stiller med.'Tore Skoglund, Ny vise-LP fra Tove Knutsen og Arvid Hanssen, Nordlys, 30. mai 1984.

Tove Karoline Knutsen mottok Spellemannprisen for albumet Veintetid.

 Referanser 

Kategori:Musikkalbum fra 1984
Kategori:Tove Karoline Knutsen-album